**«Are You a Doctor?» Gruppe 2**

I novellen «Are You a Doctor?» møter vi herren Arnold Breit. Novellen starter en sen kveld og Arnold venter på at konen hans skal ringe. Telefonen ringer, men i stedet for å snakke med sin kone, snakker han med Clara Holt. Samtalen starter med at Arnold ikke ønsker å snakke med Clara, likevel ender de opp med å prate helt til Clara legger på. Dagen etter ringer Clara enda en gang og overbeviser Arnold til å komme på besøk. Arnold drar til Claras leilighet der han treffer både Clara og hennes datter Cheryl. Besøket ender i en het omfavnelse før Arnold drar derfra. Telefonen ringer i det Arnold kommer hjem men han løfter ikke opp røret. Andre gangen den ringer bestemmer Arnold seg for å svare, men da han oppdager at det er konen ønsker han ikke å snakke med henne.

Sentrale motiv i denne novellen er blant annet pysjamas, telefon, hatt og sigar. Arnold er kledd i pysj, tøfler og morgenkåpe i det novellen starter, i tillegg er også Claras datter Cheryl kledd i pysjamas i det Arnold kommer på besøk. Vi forbandt pysjamasen med kveld, natt og leggetid. Dette kan tolkes som en mer sårbar tid, ettersom man er mer avkledd. Arnold skal også legge seg alene, noe som setter han i en ekstra sårbar posisjon.

Telefonen representerer en forbindelse og menneskelig kontakt. Arnolds kone er utenbys og de kommuniserer da kun via telefon. I starten av novellen er telefonsamtalen med konen noe Arnold venter på og lengter etter, men etter samtalen og møtet med Clara er det ikke like viktig. En telefonsamtale kan ikke erstatte fysisk kontakt og nærvær. Arnold går fra å si «Hello, dear» da telefonen ringer, for så i siste samtale si «Arnold. Arnold Breit speaking». Arnold blir altså mer formel for hver samtale, noe som tyder på at han ikke lenger vet hvem som ringer.

Hatt og sigar er motiv som etablerer en slags fasade om dominans. Sigaren dukker opp to ganger i løpet av novellen. Første gang er da Arnold snakker med Clara for første gang, den andre er da han er på besøk hos henne. Arnold er i begge disse situasjonene i ukjent farvann, og sigaren hjelper han med å fremstå som mer dominerende enn det han er. Hatten dukker også opp to ganger i løpet av novellen. Første gang er etter hans andre samtale med Clara. Han har vært ute og i det han returnere hjem tar han kun av seg skjerfet og hanskene. Han merker ikke at han ikke har tatt av hatten før han ser seg i speilet. Andre gangen hatten dukker opp er da Arnold er hos Clara. Clara kommer inn i stuen og går raskt inn på kjøkkenet. Arnold tar av hatten, så på, også av igjen i det Clara går forbi. Årsaken til at vi har tolket disse motivene som en slags fasade er fordi han kun tenner seg en sigar når han er i ukjente situasjoner, samt han roter mye med hatten. Han glemmer å ta den av i det han kommer hjem og når han er hos Clara virker det ikke som om han vet hva han skal gjøre med den. Det virker som at både vanen og etiketten rundt hatt er fremmed for han.

Novellen preges også av to sterke kvinneskikkelser. Arnolds kone er på arbeidsreise og er ute og drikker på kveldene. I siste telefonsamtale mellom dem beskrives hun som «strong and teasing», og hun virker overrasket over at Arnold har vært utenfor huset. Clara er også en kvinne i arbeid og det virker som om at det er hun som har kontroll over relasjonen mellom dem. Det er alltid Clara som ringer Arnold og det var også hun som inviterte han på besøk. Hun er overbevisende og insisterende, noe Arnold ikke klarer å motstå.

Det virker som om ensomhet og potensielt makt er tema for denne novellen. Det er flere antydninger til at Arnold er isolert fra den profesjonelle sfæren, blant annet hatten, hans uformelle presentasjon på telefonen, og det faktum at det ikke nevnes at han har en jobb. Det blir tydeliggjort at både Clara og konen har en jobb, men det forblir uklart om Arnold jobber. Arnold blir da den underordnede både i relasjonen med konen og relasjonen med Clara. Tittelen «Are You a Doctor?» virker i denne sammenheng ironisk.

Clara kan også tolkes som en ensom karakter. Hun tar opp kontakten med en fremmed for å prate, noe som tyder på at også hun mangler en samtalepartner. Hun er tilsynelatende alenemor, og det nevnes at hun har to barn, en sønn og en datter. Arnold møter kun datteren, og da oppstår spørsmålet; hvor er sønnen? Er det et tomrom etter sønnen hun prøver å fylle?

Et siste repetisjonsmønster vi la merke til er selvsagt spørsmålet om hvordan Clara fikk tak i Arnolds nummer. Dette spørsmålet blir ikke ordentlig besvart. Et annet spørsmål vi ikke fikk besvart var hvem mannen på balkongen var. Er dette en salgs overvåker? Arnold vet med seg selv at han ikke burde dra på besøk til Clara. Dette kommer blant annet frem da han er på vei opp trappen. Arnold klarer ikke stoppe seg selv, det er kun noe utenfor ham selv som kan stoppe han. Denne mannen kan potensielt tolkes som samfunnet som ser ned på han i det han gjør noe som er tabubelagt. Han skammer seg, men gjør det likevel.

Denne teksten er en oppsummering av de mest fremtredende motivene og temaene i novellen «Are You a Doctor?»